作者:戴叔倫
標題:撫州對事後送外生宋垓歸饒州覲侍呈上姊夫
內容:淮汴初喪亂，蔣山烽火起。與君隨親族，奔迸辭故里。京口附商客，海門正狂風。憂心不敢住，夜發驚浪中。雲開方見日，潮盡爐峰出。石壁轉棠陰，鄱陽寄茅室。淹留三十年，分種越人田。骨肉無半在，鄉園猶未旋。爾家習文藝，旁究天人際。父子自相傳，優遊聊卒歲。學成不求達，道勝那厭貧。時入閭巷醉，好是羲皇人。頃因物役牽，偶逐簪組輩。謗書喧朝市，撫己慚淺昧。世業大小禮，近通顏謝詩。念渠還領會，非敢獨為師。